b'\n_START_ARTICLE_\nToomas Nipernaadi\n_START_SECTION_\nFilm ja teater\n_START_PARAGRAPH_\n1931. aastal ostsid Berliini filmimehed August Gailitilt Toomas Nipernaadi filmimis\xc3\xb5iguse, v\xc3\xb5tted pidid algama 1932. aasta suvel._NEWLINE_1983. aastal valmis stuudios Tallinnfilm re\xc5\xbeiss\xc3\xb6\xc3\xb6r Kaljo Kiisa k\xc3\xa4e all romaani p\xc3\xb5hjal film "Nipernaadi", kus peaosa m\xc3\xa4ngis T\xc3\xb5nu Kark. Tema k\xc3\xb5rval paistsid silma ka Viire Valdma, Paul Poom, Egon Nuter, Ilmar Tammur, Rita Raave, Kaie Mihkelson jt. Filmi stsenarist oli Juhan Viiding, operaator J\xc3\xbcri Sillart, heliloojad Raimo Kangro ja Andres Valkonen. "Nipernaadist" sai tuntuks \xc3\xbcks eesti filmimuusika tuntumaist paladest, Anne Maasiku "R\xc3\xa4ndaja \xc3\xb5htulaul" (Ernst Enno s\xc3\xb5nadele), ehkki varem oli seda kasutatud ka Jaan Toominga 1976. aasta lavastuses "Veli Joonatan"._NEWLINE_Valgas tegutsenud S\xc3\xa4de teatri asutamise 100. aastap\xc3\xa4evaks lavastati 2011. aastal muusikaline etendus "Nipernaadi", muusika kirjutas Siiri P\xc3\xb5ldsaar._NEWLINE_Romaani 90. aastap\xc3\xa4evaks valmis 2018. aastal MT\xc3\x9c Temufiromantiline v\xc3\xa4rske\xc3\xb5hulavastus "Toomas Nipernaadi". Nimiosas P\xc3\xa4\xc3\xa4ru Oja. Lavastaja Peep Maasik.\n_START_SECTION_\nNipernaadi Eesti kultuuris\n_START_PARAGRAPH_\nValgas p\xc3\xbcstitati 2009. aastal S\xc3\xa4de parki Nipernaadi kuju. Skulptuur on 4,5 meetrit k\xc3\xb5rge ja p\xc3\xb5hineb Jaak Soansi ideel. Kuju v\xc3\xa4iksem koopia antakse 2009. aastast August Gailiti novelliauhinna v\xc3\xb5itjale._NEWLINE_Dunkri Kaubanduse AS t\xc3\xb5i Eestis 2006. aastal poelettidele "Nipernaadi" viina. Ettev\xc3\xb5te sai loa Tallinnfilmilt, kuid mitte kirjanik August Gailiti p\xc3\xa4rijailt. Samuti kasutati reklaamis algselt filmile viitavat muusikat ja kujundust, milleks otseselt luba ei k\xc3\xbcsitud. Reklaam tekitas ajakirjanduses vastuseisu ning nii Tallinnfilm kui ka Anne Maasik v\xc3\xa4ljendasid selle suhtes rahulolematust, mist\xc3\xb5ttu asendas Dunkri Kaubanduse AS reklaamklipi uuega._NEWLINE_Aeg-ajalt on nimetus nipernaadi kasutusel ka \xc3\xbcldm\xc3\xb5istena seiklusi otsiva r\xc3\xa4nduri kohta, kes otsib uusi elamusi k\xc3\xb5rvalteedelt, kaugemal tavaelust. N\xc3\xa4iteks on Kuku raadios olnud reisisaade "Nipernaadid". Nipernaadiga on ajakirjanduses v\xc3\xb5rreldud isegi Euroopa Liitu._NEWLINE_Tallinna Keskraamatukogu raamatukogubussi nimi on Katarina Jee._NEWLINE_2002. aastast tegutseb Nipernaadi reisiklubi.'